Dôvodová správa 

Všeobecná časť

	Vzhľadom na nárast vedeckých poznatkov, ako aj nárast používaných alebo vznikajúcich chemických faktorov v rozmanitých pracovných činnostiach (EINECS, t.j. Európsky zoznam existujúcich komerčných chemických látok udáva 100 000 chemických látok a prípravkov) je potrebné a nanajvýš aktuálne túto oblasť legislatívne upraviť v záujme zabezpečenia podmienok pre účinnú ochranu zamestnancov.
	Základná úprava na úseku ochrany zdravia pri práci s chemickými faktormi je obsiahnutá v §13s zákona NR SR č. 272/1994 Z.z. o ochrane zdravia ľudí v znení zákona č. 514/2001 Z.z.  Uvedená úprava spolu s predkladaným návrhom nariadenia vlády predstavuje novú úpravu v tejto oblasti, ktorou sa komplexne upravujú špecifické požiadavky na ochranu zdravia zamestnancov prichádzajúcich pri práci do kontaktu s chemickými faktormi. Dôležitým aspektom úpravy je jej preventívne zameranie s dôrazom na vyhľadávanie nebezpečenstiev, na posudzovanie rizík pre zdravie zamestnancov vyplývajúcich z používania chemických faktorov a prijímanie účinných opatrení.
Upravovaná problematika je v súčasnosti čiastočne riešená najmä nariadením vlády SSR č. 206/1988 o jedoch a niektorých iných látkach škodlivých zdraviu v znení neskorších  predpisov a úpravou MZ SSR o hygienických požiadavkách na pracovné prostredie (Vestník MZ SSR č. č. 7/1978), ktoré už nevyhovujú súčasným požiadavkám na zabezpečenie ochrany zdravia pri práci.
	Navrhovanou právnou úpravou sa dosiahne plný súlad s predpismi Európskej únie v tejto oblasti, t.j. so smernicou rady  98/24/ES zo 7.apríla 1998 o ochrane zdravia  a bezpečnosti pracovníkov pred rizikami súvisiacimi s používaním chemických faktorov pri práci a smernicou rady 2000/39/ES z 8.júna 2000, ktorou sa ustanovuje prvý zoznam indikačných expozičných limitných hodnôt pri práci pri implementácii smernice rady 98/24/ES.
	V predkladanom návrhu sa novo vymedzujú chemické faktory, novo sa definujú najvyššie prípustné hodnoty vystavenia zamestnancov chemickým faktorom, biologické medzné hodnoty pre posúdenie zaťaženia organizmu a expozičný ekvivalent ako pomocný prevod medzi údajmi o zaťažení pracovníkov a hodnotami chemických faktorov v pracovnom ovzduší. Dôraz sa kladie na identifikovanie a zdokumentovanie nebezpečenstiev a z nich vyplývajúcich rizík z chemických faktorov pri zamýšľaných činnostiach. Novo sa upravujú aj požiadavky na informovanosť zamestnancov, odbornú spôsobilosť na prácu s nebezpečnými chemickými faktormi.
	Navrhovaná právna úprava je v súlade s Ústavou Slovenskej republiky a so zákonom NR SR č. 272/1994 Z.z. o ochrane zdravia ľudí v znení neskorších predpisov.
Navrhovaná právna úprava je v súlade so smernicami Európskej únie citovanými vyššie.
	Návrh nariadenia vlády nemá finančný, ekonomický a environmentálny vplyv, ani vplyv na zamestnanosť. Ministerstvo financií SR listom č. 17719/2001-81 zo dňa 23.10.2001 zobralo na vedomie, že navrhovaná právna úprava nezakladá zvýšené nároky na štátny rozpočet a nebude mať vplyv na zamestnanosť ani na tvorbu pracovných miest.
Návrh nariadenia vlády bol predložený Rade hospodárskej a sociálnej dohody Slovenskej republiky dňa 23. novembra 2001; do času predloženia nebol prerokovaný Radou hospodárskej a sociálnej dohody Slovenskej. republiky.

Doložka zlučiteľnosti
návrhu nariadenia vlády s právom Európskej únie

1. 	Navrhovateľ  nariadenia vlády: Ministerstvo zdravotníctva SR

2. 	Názov návrhu nariadenia vlády: Návrh nariadenia vlády Slovenskej republiky o   ochrane zdravia pri práci s chemickými faktormi

3.	V práve Európskej únie je problematika návrhu nariadenia vlády SR upravená:
a)	smernicou rady  98/24/ES zo 7. apríla 1998 o ochrane zdravia a bezpečnosti pracovníkov pred rizikami súvisiacimi  s používaním chemických faktorov pri práci (štrnásta samostatná smernica v zmysle článku 16 ods. 1 smernice  89/391/EHS z 12. júna 1989 o zavádzaní opatrení na podporu zlepšenia bezpečnosti a zdravia pracovníkov pri práci (89/391/EHS),
b)	smernicou rady 2000/39/ES z 8. júna 2000, ktorou sa ustanovuje prvý   zoznam indikačných expozičných limitných hodnôt pri práci pri implementácii smernice rady 98/24/ES o ochrane zdravia a bezpečnosti pracovníkov pred rizikami súvisiacimi s použivaním chemických faktorov pri práci.

4. 	Návrh nariadenia vlády SR svojou problematikou:
a)	patrí medzi prioritné oblasti aproximácie práva obsiahnuté v čl. 70 Európskej dohody o pridružení v oblasti ochrany pracovníkov na pracovisku,
b)	patrí medzi „Prioritné úlohy vlády Slovenskej republiky  vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 8.11.2000“ a je zaradený do 13. negociačnej kapitoly.  

5.	Charakteristika právnych noriem Európskej únie, ktorými je upravená problematika:
a) 	Smernica rady 98/24/ES zo 7. apríla 1998  ustanovuje minimálne požiadavky na ochranu zamestnancov pred rizikami ohrozujúcimi ich bezpečnosť a zdravie, ktoré sú alebo by mohli byť zapríčinené účinkami chemických faktorov prítomných na pracovisku alebo ako dôsledok akejkoľvek pracovnej činnosti súvisiacej s chemickými faktormi. Upravuje povinnosti zamestnávateľov, všeobecné ochranné a preventívne opatrenia, opatrenia pre prípad nehôd, mimoriadnych situácii a havarijných stavov, požiadavky na informovanie a oboznamovanie zamestnancov.
b) 	Smernica rady 2000/39/ES z 8. júna 2000 ustanovuje zoznam najvyšších prípustných hodnôt expozície chemických faktorom pri práci.

6. 	Vyjadrenie stupňa kompatibility s právnymi normami Európskej únie:  
Vydaním nariadenia vlády sa dosiahne úplná zhoda s právnymi normami Európskej únie uvedenými v bode 3.

Osobitná časť

K § 1
Nariadením vlády sa ustanovujú požiadavky na účinnú prevenciu a ochranu  zamestnancov pred existujúcimi ako i potenciálnymi rizikami vyplývajúcimi z pracovných činností súvisiacimi s chemickými faktormi. Ide nielen o pracovné činnosti, pri ktorých sa chemické faktory používajú, resp. majú používať, ale aj o pracovné činnosti, pri ktorých môžu chemické faktory vznikať. Vymedzujú sa pojmy chemický faktor, nebezpečený chemický faktor a ďalšie pre jednoznačné uplatňovanie nariadenia v praxi..

K § 2
Vymedzujú sa najvyššie prípustné hodnoty vystavenia zamestnancov chemickým faktorom a biologické medzné hodnoty ako dôležité hranice z hľadiska uplatňovania účinných opatrení na ochranu zamestnancov.
V prílohe č. 1 sa transponujú sa všetky limity stanovené v direktívach Európskej únie ako najvyššie prípustné hodnoty vystavenia zamestnanov chemickým faktorom. Oproti súčasnému stavu v Slovenskej republike dochádza k sprísneniu limitov a zavedeniu nových limitov u 213 chemických látok. Naopak, na základe nových vedeckých poznatkov sa znižujú limity u 46 chemických látok. Osobitne sa upravujú záväzné hodnoty pre chemické látky s prevažne toxickým účinkom a pre látky s dominantne iným ako toxickým účinkom (dráždivé, fiborgénne, senzibilizujúce účinky). 
V prílohe č. 2 sa novo  upravuje záväzná biologická medzná hodnota pre olovo v krvi. V ostatných prípadoch sa určuje indikatívna hodnota, ktorá upozorňuje zamestnávateľa ale i dozorný orgán na potrebu prijatia nápravných opatrení v prípade jej prekročenia.

K § 3
Niektoré pracovné činnosti s presne vymedzenými chemickými faktormi nie je povolené vykonávať vzhľadom na zvýšenú mieru rizika pre zdravie zamestnancov. Upravujú sa podmienky na udelenie výnimky, aby bolo možné jednoznačne posúdiť opodstatnenosť výnimky so zohľadnením ochrany zdravia zamestnancov.

K § 4
Posudok o riziku nadväzuje na identifikáciu nebezpečných chemických faktorov a a je výsledným dokumentom posúdenia rizika. Vo väzbe na posúdenie rizika sa uplatňujú na pracovisku ochranné a preventívne opatrenia, preto jeho zdokumentovanie v posudku o riziku je dôležitým inštitútom z ochrany zdravia zamestnancov.

K § 5 a 6
Všeobecné zásady prevencie rizika vychádzajú zo všeobecných princípov, ktoré sú zamerané na vylúčenie alebo zníženie miery rizika. Osobitne sa ustanovujú špecifické ochranné a preventívne opatrenia, pričom dôraz sa kladie na postupnosť vykonania opatrení z hľadiska ich dôležitosti.

K § 7
Vzhľadom na osobitné nebezpečenstvo vyplývajúce z veľmi jedovatých látok a prípravkov a jedovatých látok a prípravkov sa ustanovujú špecifické požiadavky na ich skladovanie. 

K § 8
Osobitné nebezpečenstvo vyplývajúce z niektorých nebezpečných chemických faktorov vyžaduje aj úpravu požiadaviek na odbornú spôsobilosť osôb, ktoré riadia práce s takýmito faktormi.

K § 9
Konkretizuje sa obsah záznamov, ktoré vedie a uchováva zamestnávateľ, ako dôležitú súčasť  vykonávanej činnosti s ohľadom na potrebu garantovania účinnej ochrany zamestnancov vystavených chemickým faktorom pri práci. 

K § 10
	Informovanosť orgánu na ochranu zdravia tvorí dôležitú súčasť ochrany zdravia zamestnancov a je významná nielen pre výkon štátneho zdravotného dozoru, ale aj pre posudzovanie a hodnotenie pracovných podmienok zamestnancov vystavených chemickým faktorom pri práci.

K § 11
	Ustanovujú sa príkladmo náležitosti prevádzkového poriadku, ktorého obsah môže zamestnávateľ rozšíriť najmä s ohľadim na druh vykonávanej činnosti, ako aj iné faktory ovplyvňujúce ochranu zamestnancov pri práci s chemickými faktormi. Prevádzkovým poriadkom sa dokumentujú všetky zásadné preventívne a ochranné opatrenia.

K § 12
	Navrhuje sa zrušiť dotknuté právne predpisy vzhľadom na novú úpravu v návrhu nariadenia vlády.

K § 13
	Navrhuje sa, aby nariadenie vlády nadobudlo účinnosť 1. februára 2002.